I ndiaidh na heachtra in oirthuaisceart na tíre mharaigh an fear gunna a bhean agus a pháiste sular mharaigh sé é féin
Déardaoin, Deireadh Fómhair 6 2022 ag 12:49 pm
Mharaigh iarphóilín 34 duine i móreachtra lámhaigh in ionad cúram leanaí in oirthuaisceart na Téalainne inniu. 22 páiste a maraíodh. Dhá bhliain d’aois a bhí triúr acu.
I ndiaidh na heachtra mharaigh an fear gunna, Panya Khamrab, a bhean agus a pháiste ina mbaile sular mharaigh sé é féin.
Tharla an t-uafás i gceantar Nong Bua Lamphu in oirthuaisceart na Téalainne, ceantar atá timpeall 500 ciliméadar ó thuaidh den phríomhchathair Bangkok.
Iarbhall den fhórsa póilíneachta é Panya Khamrab ar tugadh bata agus bóthar anuraidh dó mar gheall ar líomhaintí faoi dhrugaí. Bhí sé sa chúirt don chás a bhain leis na líomhaintí sin cúpla uair an chloig roimh an eachtra.
Tá ordú tugtha ag Príomh-Aire na Téalainne Prayuth Chan-ocha fiosrúchán práinneach a chur ar bun faoin eachtra.
Ionsaí “uafásach” a bhí ann, a dúirt Prayuth Chan-ocha, agus rinne sé comhbhrón ó chroí le muintir na ndaoine a maraíodh agus a gortaíodh.
Bhí gránghunna, piostal agus scian ag an té a rinne an sléacht. Tuairiscíodh chomh maith gur thiomáin sé a fheithicil in aghaidh grúpa daoine a bhí ar an láthair.
Tá póilíní na Téalainne ag iarraidh ar dhaoine gan físeáin nó pictiúir den eachtra a roinnt ar na meáin shóisialta. Tá íomhánna glinne den uafás á scaipeadh ar líne agus tá sé ina imní go gcuirfidh a leithéid as do mheabhairshláinte daoine.
Ní rud annamh an foréigean gunna sa Téalainn ach is rud annamh an mhóreachtra lámhaigh ina maraítear páistí ar scoil.
Léigh tuilleadh sa rannóg seo 'Nuacht'
‘Tá Meiriceá ag dul i léig’ – fógra déanta ag Donald Trump go bhfuil sé ag seasamh d’uachtaránacht SAM arís
Dé Céadaoin, Samhain 16 2022
‘Fillimis ar na bunphrionsabail’ – cáineadh déanta ag Roy Keane ar Chorn an Domhain a bheith ar siúl i gCatar